title: VYKONÁVACIE NARIADENIE KOMISIE (EÚ) …/... ktorým sa stanovujú technické kritériá elektronických štítkov pre vybavenie námorných lodí

text:
               VYKONÁVACIE NARIADENIE KOMISIE (EÚ) …/...

               z 19. 4. 2018,

               ktorým sa stanovujú technické kritériá elektronických štítkov pre vybavenie námorných lodí

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES
                  1
               , a najmä na jej článok 11 ods. 4,

               keďže:

               (1)Smernicou 2014/90/EÚ sa na Komisiu prenášajú vykonávacie právomoci, aby stanovila primerané technické kritériá, pokiaľ ide o konštrukčný návrh, funkčné vlastnosti, pripevnenie a používanie týchto elektronických štítkov.

               (2)Bola vykonaná analýza nákladov a prínosov
                  2
               , z ktorej vyplynulo kladné hodnotenie používania elektronických štítkov ako doplnku značky zhody.

               (3)Elektronické štítky vybavenia námorných lodí si nevyžadujú veľké investície, ale prinášajú výhody pre výrobcov, vlastníkov a prevádzkovateľov lodí a orgány dohľadu nad trhom.

               (4)Špecifikácie stanovené v tomto nariadení vychádzajú z porovnania dostupných technológií v rámci analýzy nákladov a prínosov, ako aj z jej návrhov na primeranú štruktúru kódov používaných na identifikáciu vybavenia námorných lodí.

               (5)Z porovnania existujúcich nosičov údajov a štruktúr výmeny údajov v rámci analýzy nákladov a prínosov vyplynulo odporúčanie využívať ako najvhodnejšie technológie kódy matice údajov a rádiofrekvenčnú identifikáciu (ďalej len „RFID“).

               (6)V analýze nákladov a prínosov sa takisto uviedlo, že obmedzená kapacita uchovávania údajov na elektronickom štítku znamená, že informácie na elektronickom štítku musia obsahovať odkaz na databázy, kde možno nájsť podrobnejšie informácie. Kódy matice údajov a rádiofrekvenčná identifikácia (ďalej len „RFID“) uvedené v tomto nariadení obsahujú kľúčové informácie poskytujúce takéto odkazy.

               (7)V dôsledku toho by sa mala používať jedinečná identifikácia vybavenia námorných lodí založená na štandardizovanej štruktúre kódu nezávislej od typu elektronického štítku. Táto identifikácia by mala byť dostatočne pružná, aby umožnila priamy prístup používateľov k väčšine relevantných databáz pre vybavenie námorných lodí.

               (8)Formát kódovania požadovaných informácií na nosiči údajov by mal vychádzať z noriem ISO. Tento formát by mal takisto umožňovať kódovanie dodatočných informácií zo strany výrobcov, najmä preto, že výrobcovia by mali mať možnosť umiestniť na nosič údajov ďalšie bezpečnostné prvky, aby mohli lepšie identifikovať falšované výrobky.

               (9)Vybavenie námorných lodí s elektronickými štítkami, ktoré nahrádzajú značku zhody, by malo byť označené vhodným symbolom, aby sa dalo ľahko vyhľadať pri vizuálnej kontrole.

               (10)Opatrenia stanovené v tomto nariadení sú v súlade so stanoviskom Výboru pre bezpečnosť na mori a pre zabránenie znečisťovania z lodí („COSS“),

               PRIJALA TOTO NARIADENIE:

               Článok 1

               Na účely tohto nariadenia sa uplatňuje toto vymedzenie pojmov:

               1. „elektronický štítok“ je označenie rádiofrekvenčnou identifikáciou („RFID“) alebo kódom matice údajov;

               2. „identifikátor aplikácie“ je číselný prefix používaný na vymedzenie významu a formátu jednotlivých kódovaných údajov.

               Článok 2

               Výrobcovia vybavenia námorných lodí môžu použiť tieto elektronické štítky tak, ako sa uvádza v prílohe:

               a) štítky RFID trvalo pripevnené na vybavení námorných lodí;

               b) opticky čitateľné štítky obsahujúce kódy matice údajov trvalo pripevnené na vybavení námorných lodí alebo

               c) opticky čitateľné štítky obsahujúce kódy matice údajov trvalo vyznačené na vybavení námorných lodí.

               Článok 3

               Elektronické štítky RFID, ktoré nahrádzajú značku zhody, sú viditeľne, čitateľne a nezmazateľne označené symbolom uvedeným v bodoch 3.1 alebo 3.2 prílohy, a to buď priamo na štítkoch alebo v ich blízkosti.

               Vybavenie námorných lodí s opticky čitateľnými štítkami obsahujúcimi kódy matice údajov, ktoré nahrádzajú značku zhody, sú viditeľne, čitateľne a nezmazateľne označené symbolom uvedeným v bode 3.3 prílohy, a to buď priamo na štítkoch alebo v ich blízkosti.

               Článok 4

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 19. 4. 2018

                  Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 257, 28.8.2014, s. 146.

                     (2)

                        Výzva Európskej komisie GR pre mobilitu a dopravu na predloženie ponúk č. MOVE/D2/2015 – 372 V1.0 – „Možnosť zavedenia elektronického štítku ako doplnku alebo náhrady značky zhody na vybavení námorných lodí“.

    ---documentbreak---

               PRÍLOHA

               1.Identifikácia vybavenia námorných lodí

               1.1.Elektronické štítky pre vybavenie námorných lodí zahŕňajú elektronicky čitateľnú identifikáciu rádiofrekvenčnou identifikáciou („RFID“) alebo opticky čitateľným kódom matice údajov, ktorý obsahuje tieto informácie:

               a)
                     vhodný identifikátor aplikácie v súlade s normou ISO/IEC 15434:2006 a ISO/IEC 15418:2016 využívajúci identifikátor údajov ASC MH10 alebo identifikátor aplikácie GS1;

               b)
                     typ modulu(-ov) posudzovania zhody uvedený v prílohe II k smernici 2014/90/EÚ použitý na posudzovanie zhody [jeden abecedný znak];

               c)
                     identifikačné číslo notifikovaného orgánu pridelené Komisiou v súlade s bodom 3.1 prílohy IV k smernici 2014/90/EÚ [4 čísla];

               d)
                     číslo(-a) overenia jednotky (modul G) alebo certifikátov EÚ skúšky typu a zhody s typom (modul B a D, E alebo F) [maximálne 20 alfanumerických znakov].

               1.2.Okrem informácií poskytnutých v súlade s bodom 1.1 môžu elektronické štítky obsahovať aj informácie, ktoré sa týkajú čísla miesta výroby, kód výrobku, číslo šarže alebo sériové číslo a/alebo dodatočné informácie určené výrobcom v súlade s normou ISO/IEC 15434:2006 [s použitím identifikátorov údajov ASC MH10 alebo identifikátorov aplikácie GS1].

               1.3.Príklady:

               Moduly B + D: [pozri bod 1.2] + ([vhodný identifikátor]) B 0575 40123 + D 0038 040124

               Moduly B + E: [pozri bod 1.2] + ([vhodný identifikátor]) B 0575 40123 + E 0038 040125

               Moduly B + F: [pozri bod 1.2] + ([vhodný identifikátor]) B 0575 40123 + F 0038 040126

               Modul G: [pozri bod 1.2] + ([vhodný identifikátor]) G 0575 040126.

               2.Elektronické štítky

               2.1.Štítky RFID

               Transpondéry RFID sa musia prevádzkovať vo frekvenčnom rozsahu od 860 MHz do 960 MHz v súlade s normou ISO/IEC 18000–6: 2004 typ C.

               Elektronický štítok musí byť pevne a trvalo pripevnený na príslušné vybavenie námorných lodí tak, aby sa zabezpečilo, že elektronický štítok bude čitateľný, ako sa určilo, počas očakávanej životnosti vybavenia námorných lodí.

               2.2.Kódy matice údajov

               Kódy matice údajov musia byť v súlade s normou ISO/IEC 16022:2006.

               Elektronický štítok musí byť vyznačený alebo pevne a trvalo pripevnený na príslušné vybavenie námorných lodí tak, aby sa zabezpečilo, že elektronický štítok bude čitateľný, ako sa určilo, počas očakávanej životnosti vybavenia námorných lodí.

               3.Symboly

               3.1.

               3.2.

               3.3.


title: VYKONÁVACIE NARIADENIE KOMISIE (EÚ) …/... o poplatkoch a platbách splatných Železničnej agentúre Európskej únie a ich platobných podmienkach

text:
               VYKONÁVACIE NARIADENIE KOMISIE (EÚ) …/...

               z 2. 5. 2018

               o poplatkoch a platbách splatných Železničnej agentúre Európskej únie a ich platobných podmienkach

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) 2016/796 z 11. mája 2016 o Železničnej agentúre Európskej únie, ktorým sa zrušuje nariadenie (ES) č. 881/2004
                  1
               , a najmä na jeho článok 80,

               keďže:

               (1)Príjmy Železničnej agentúry Európskej únie (ďalej len „agentúra“) pozostávajú z príspevku Únie a poplatkov a platieb hradených žiadateľmi za spracúvanie žiadostí o osvedčenia, povolenia a rozhodnutia o schválení, riešenie odvolaní a iné služby poskytované agentúrou v súlade s článkom 64 nariadenia (ES) 2016/796.

               (2)Poplatky a platby splatné agentúre by sa mali stanoviť transparentne, spravodlivo a jednotne, najmä s cieľom zjednodušenia. Ich výsledkom by nemala byť zbytočná finančná záťaž pre podniky a nemali by ohroziť konkurencieschopnosť európskeho železničného sektora.

               (3)Vo výpočte poplatkov a platieb by sa mali v opodstatnených prípadoch zohľadňovať náklady na zamestnancov a externých odborníkov zapojených do spracúvania žiadostí. Rovnako by sa mali zohľadniť náklady na podporné služby a činnosti súvisiace so spracúvaním žiadostí, ako aj všetky ďalšie operačné náklady, ktoré vznikajú pri poskytovaní uvedených služieb. Tieto náklady by mali súvisieť s príslušnými činnosťami a byť primerané a nediskriminačné.

               (4)Poplatky a platby vyberané agentúrou by mali pokrývať všetky náklady na služby poskytované agentúrou.

               (5)Čas, ktorý agentúra strávi poskytovaním uvedených služieb, by sa mal fakturovať pomocou hodinovej sadzby, kým systém nebude dostatočne vyspelý na zavedenie režimu pevných sadzieb. Poplatky a platby agentúry by sa mali stanoviť v takej výške, aby sa zabránilo deficitu v rozpočte agentúry alebo výraznému hromadeniu prebytkov v súlade s nariadením (EÚ) 2016/796.

               (6)Splatné sumy by nemali závisieť od sídla žiadateľa ani jazyka žiadosti. Náklady na dopravu a preklady, ktoré vzniknú v súvislosti so spracúvaním žiadosti agentúrou, by sa preto mali spočítať a rozdeliť medzi všetky žiadosti.

               (7)Poplatky a platby by sa mali stanoviť tak, aby zohľadňovali špecifické potreby malých a stredných podnikov. V prípade potreby by podniky mali mať možnosť rozdeliť si platby na viaceré splátky.

               (8)Žiadatelia majú v rámci nariadenia 2016/796 zabezpečené právo na odvolanie a mali by mať možnosť domáhať sa nápravy a využívať toto právo proti rozhodnutiam agentúry. Platba poplatkov a platieb za odvolanie proti rozhodnutiu agentúry by preto nemala byť podmienkou prijatia odvolania. Poplatky a platby by sa mali účtovať len za spracovanie zamietnutých odvolaní.

               (9)V súlade s dobrým riadením projektov by mal žiadateľ mať možnosť požiadať o odhad. Žiadateľ by mal byť čo najpresnejšie informovaný o približnej sume, ktorú má zaplatiť, a o spôsobe vykonania platby. Mali by sa stanoviť lehoty na zaplatenie poplatkov a platieb.

               (10)Informácie o poplatkoch a platbách stanovených týmto nariadením by mali byť verejne dostupné. Akékoľvek budúce revízie poplatkov účtovaných agentúrou by sa mali zakladať na transparentnom hodnotení nákladov agentúry a relevantných nákladov vyplývajúcich z úloh vykonávaných vnútroštátnymi bezpečnostnými orgánmi.

               (11)Opatrenia stanovené v tomto nariadení sú v súlade so stanoviskom výboru podľa článku 81 nariadenia (EÚ) 2016/796,

               PRIJALA TOTO NARIADENIE:

               Článok 1

               Predmet úpravy a rozsah pôsobnosti

               1.Týmto nariadením sa stanovujú poplatky a platby splatné Európskej železničnej agentúre (ďalej len „agentúra“) za spracúvanie žiadostí podľa článkov 14, 20, 21 a 22 nariadenia (EÚ) 2016/796, ako aj za poskytovanie ďalších služieb v súlade s cieľmi, na plnenie ktorých bola agentúra zriadená. Ďalej sa ním stanovuje aj spôsob výpočtu týchto poplatkov a platieb a platobné podmienky.

               2.Týmto nariadením sa tiež zavádzajú postupy na zabezpečenie transparentnosti, nediskriminácie a ďalších základných zásad európskeho práva vo vzťahu k nákladom vnútroštátnych bezpečnostných orgánov za spracúvanie vnútroštátnej časti žiadostí, za ktoré je agentúra zodpovedná podľa článkov 14, 20 a 21 nariadenia (EÚ) 2016/796.

               3.Toto nariadenie sa nevzťahuje na poplatky a platby uložené za tieto činnosti vnútroštátnych bezpečnostných orgánov:

               a)spracúvanie žiadostí o jednotné bezpečnostné osvedčenia podľa článku 10 ods. 8 smernice (EÚ) 2016/798
                  2
                a za fázu predbežného zapojenia stanovenú v nariadení [vykonávací akt uvedený v článku 10 ods. 10 smernice (EÚ) 2016/798]
                  3
               ;

               b)spracúvanie žiadostí o povolenie na uvedenie vozidla na trh a o povolenie pre typ vozidla podľa článku 21 ods. 8 a článku 24 ods. 1 smernice (EÚ) 2016/797
                  4
                a za fázu predbežného zapojenia stanovenú vo vykonávacom nariadení Komisie (EÚ) 2018/545
                  5
               ;

               c)vydanie stanoviska k žiadosti o schválenie traťového zariadenia ERTMS v súlade s článkom 19 ods. 3 smernice (EÚ) 2016/797;

               d)vydávanie dočasných povolení testov na mieste podľa článku 21 ods. 3 a ods. 5 smernice (EÚ) 2016/797.

               Článok 2

               Typy poplatkov a platieb

               1.Agentúra účtuje poplatky za spracúvanie žiadostí vrátane vydávania odhadov a v prípadoch, keď žiadateľ stiahne žiadosť alebo keď agentúra zmení rozhodnutie. Agentúra môže účtovať poplatky aj v prípade, keď odvolá svoje skoršie rozhodnutie z dôvodu neplnenia povinnosti držiteľa povolenia alebo osvedčenia.

               2.Žiadosti uvedené v odseku 1 zahŕňajú:

               a)žiadosti o povolenie na uvedenie vozidla na trh a o povolenie pre typ vozidla podľa článkov 20 a 21 nariadenia (EÚ) 2016/796;

               b)žiadosti o jednotné bezpečnostné osvedčenia podľa článku 14 nariadenia (EÚ) 2016/796;

               c)žiadosti o rozhodnutie o schválení zhody riešenia traťového zariadenia ERTMS z hľadiska interoperability s príslušnými technickými špecifikáciami interoperability v súlade s článkom 22 nariadenia (EÚ) 2016/796;

               d)odvolania uvedené v článku 58 nariadenia (EÚ) 2016/796 v súlade s článkom 7 tohto nariadenia.

               3.Agentúra účtuje aj platby za poskytovanie iných služieb ako tých, ktoré sú uvedené v odseku 1 na žiadosť žiadateľa alebo akejkoľvek inej osoby. Predovšetkým účtuje platby za fázu predbežného zapojenia stanovenú v nariadení (EÚ) 2018/545 a v nariadení [vykonávací akt uvedený v článku 10 ods. 10 smernice (EÚ) 2016/798]
                  6
               .

               4.Agentúra vydá zoznam služieb na svojej webovej stránke.

               Článok 3

               Výpočet poplatkov a platieb

               1.Výška poplatkov a platieb predstavuje celkový súčet týchto položiek:

               a)počet hodín strávených zamestnancami agentúry a externými odborníkmi spracúvaním žiadostí vynásobený hodinovou sadzbou agentúry a

               b)relevantné náklady vnútroštátnych bezpečnostných orgánov týkajúce sa spracúvania vnútroštátnej časti žiadosti.

               2.Agentúra na účely odseku 1 písm. a) uplatňuje hodinovú sadzbu vo výške 130 EUR.

               Článok 4

               Odhad poplatkov a platieb

               1.Na žiadosť žiadateľa agentúra poskytne nezáväzný odhad výšky poplatkov a platieb týkajúcich sa žiadosti alebo požadovaných služieb a podá informácie, kedy budú vystavené faktúry.

               Vnútroštátne bezpečnostné orgány, ktoré sú zapojené do spracúvania žiadosti, poskytnú agentúre nezáväzný odhad svojich nákladov podľa článku 3 ods. 1 písm. b), aby sa mohli zahrnúť do odhadu poskytnutého agentúrou.

               2.Počas spracúvania žiadostí agentúra a vnútroštátne bezpečnostné orgány monitorujú svoje náklady. Ak hrozí, že náklady prekročia odhad o viac ako 15 %, agentúra o tom žiadateľa na jeho žiadosť informuje.

               3.Ak spracúvanie žiadosti alebo vykonanie služby trvá viac ako jeden rok, žiadateľ môže požiadať o nový odhad.

               4.Ak sa požiada o poskytnutie odhadu alebo jeho revíziu, lehoty stanovené článkom 19 ods. 4 a článkom 21 ods. 6 smernice (EÚ) 2016/797 a článkom 10 ods. 6 smernice (EÚ) 2016/798 sa môžu pozastaviť na maximálne desať pracovných dní.

               Článok 5

               Platobné podmienky

               1.Agentúra vystaví faktúru na splatné poplatky a platby do 30 kalendárnych dní odo dňa

               a)rozhodnutia agentúry alebo odvolacej rady alebo

               b)ukončenia poskytovania služby alebo

               c)stiahnutia žiadosti alebo

               d)akejkoľvek inej skutočnosti, ktorá viedla k skončeniu spracúvania žiadosti.

               2.Faktúra musí obsahovať:

               a)počet hodín strávených agentúrou a

               b)v prípade potreby náklady účtované príslušným vnútroštátnym bezpečnostným orgánom. Náklady sa spresnia podľa vykonaných úloh a stráveného času alebo v podobe pevných sadzieb uplatňovaných na spracúvanie vnútroštátnej časti žiadosti.

               3.Vnútroštátne bezpečnostné orgány poskytnú agentúre vyhlásenie o nákladoch na svoj príspevok, ktoré má byť súčasťou faktúry vystavenej agentúrou, najneskôr na požiadanie agentúry. Vyhlásenie o nákladoch musí obsahovať informácie o tom, ako boli tieto náklady vypočítané.

               4.Poplatky a platby sa vyjadrujú a sú splatné v eurách.

               5.Agentúra žiadateľom oznámi rozhodnutie a vystaví faktúru prostredníctvom jednotného kontaktného miesta uvedeného v článku 12 nariadenia (EÚ) 2016/796.

               6.Agentúra môže fakturovať predbežné sumy každých 6 mesiacov.

               7.Úhrada poplatkov a platieb sa vykonáva prevodom na bankový účet agentúry uvedený na tento účel.

               8.Žiadatelia zabezpečia, aby agentúra dostala platbu dlžnej sumy vrátane bankových poplatkov spojených s platbou do 60 kalendárnych dní od dátumu oznámenia faktúry.

               9.Ak je žiadateľom malý alebo stredný podnik, agentúra zváži žiadosti o primerané predĺženie splatnosti alebo platbu formou splátok.

               Na účely tohto nariadenia sa za malé alebo stredné podniky považujú podniky, ktoré zamestnávajú menej ako 250 osôb a ktorých ročný obrat nepresahuje 50 miliónov EUR alebo celková ročná súvaha nepresahuje 43 miliónov EUR.

               10.Vnútroštátne bezpečnostné orgány dostanú náhradu nákladov vynaložených na spracovanie vnútroštátnej časti žiadosti v lehote uvedenej v odsekoch 8 a 9.

               Článok 6

               Nezaplatenie

               1.Ak agentúra nedostane platbu v lehotách stanovených v článku 5 ods. 8 a 9, môže účtovať úroky za každý ďalší kalendárny deň, kým platbu nedostane, a uplatní pravidlá vymáhania pohľadávok podľa článku 80 nariadenia Európskeho parlamentu a Rady (EÚ, Euratom) č. 966/2012
                  7
               .

               2.Úrokovou sadzbou je sadzba uplatňovaná Európskou centrálnou bankou na jej hlavné refinančné operácie, uverejnená v sérii C Úradného vestníka Európskej únie, platná v prvý kalendárny deň mesiaca dátumu splatnosti, zvýšená o osem percentuálnych bodov.

               3.Ak má agentúra dôkaz, že finančná spôsobilosť žiadateľa je ohrozená, môže odmietnuť žiadosť s výnimkou prípadu, ak žiadateľ poskytne bankovú záruku alebo zaistený vklad.

               4.Agentúra môže odmietnuť novú žiadosť, ak žiadateľ nesplnil svoje platobné záväzky vyplývajúce z predchádzajúcich úloh alebo služieb poskytnutých agentúrou v súvislosti s povolením, osvedčením a schvaľovaním, s výnimkou prípadu, ak žiadateľ uhradí nezaplatené sumy, ktoré sú splatné za tieto certifikačné činnosti alebo poskytnuté služby.

               5.Agentúra podnikne všetky náležité právne kroky s cieľom zabezpečiť platbu vystavených faktúr v plnej výške. Na tento účel budú vnútroštátne bezpečnostné orgány, ktoré predložili vyhlásenie o nákladoch na účely náhrad, podporovať agentúru v tomto procese.

               Článok 7

               Odvolanie a poplatok za odvolanie

               1.Agentúra účtuje poplatok za akékoľvek odvolanie, ktoré sa zamietne alebo stiahne.

               2.Poplatok za odvolanie je 10 000 EUR alebo rovný sume účtovanej za rozhodnutie, voči ktorej sa odvoláva, podľa toho, ktorá suma je nižšia.

               3.Zapisovateľ odvolacej rady informuje odvolateľa o platobných podmienkach. Odvolateľ má na zaplatenie 30 dní odo dňa oznámenia faktúry.

               4.Žiadateľ sa môže odvolať proti účtovaným poplatkom a platbám odvolacej rade.

               Článok 8

               Zverejňovanie a revízia sadzieb

               1.Agentúra zverejní na svojej webovej stránke hodinové sadzby uvedené v článku 3.

               2.Vnútroštátne bezpečnostné orgány zverejnia sadzby relevantné na stanovenie nákladov účtovaných agentúre, ktoré sa uvádzajú v článku 3 ods. 1 písm. b). Ak vnútroštátne bezpečnostné orgány uplatňujú pevné sadzby, musia spresniť, v ktorých prípadoch povolenia a osvedčenia sa pevné sadzby uplatňujú.

               3.Webové sídlo agentúry musí obsahovať odkaz na tieto informácie.

               4.Agentúra do výročnej správy uvedenej v článku 51 ods. 1 písm. a) nariadenia (EÚ) 2016/796 zahrnie informáciu o položkách, na ktorých sú fixné sadzby založené, finančné výsledky a prognózy.

               Článok 9

               Postupy agentúry

               1.Na účely odlíšenia príjmov a výdavkov od činností podliehajúcich poplatkom a platbám uvedeným v článku 1 ods. 1 agentúra:

               a)príjmy z poplatkov a platieb prijíma a vedie na samostatnom bankovom účte,

               b)podáva ročnú správu o celkových príjmoch a výdavkoch pripísateľných k činnostiam podliehajúcim poplatkom a platbám, ako aj o štruktúre nákladov a výkonnosti.

               2.Ak na konci finančného roka celkový príjem z poplatkov a pFlatieb presiahne celkové náklady na činnosti podliehajúce poplatkom a platbám, prebytok sa ponechá v rozpočtovej rezerve a použije sa na riešenie prebytku alebo deficitu v súlade s finančným nariadením agentúry.

               3.Musí sa zabezpečiť udržateľnosť príjmov z činností podliehajúcich poplatkom a platbám.

               Článok 10

               Vyhodnotenie a revízia

               1.Režim poplatkov a platieb podlieha každý finančný rok hodnoteniu. Toto hodnotenie sa zakladá na predchádzajúcich rozpočtových výsledkoch a odhadoch výdavkov a príjmov. Vychádza aj z jednotného programového dokumentu agentúry.

               2.Komisia na základe hodnotenia finančných výsledkov a prognóz agentúry podľa potreby poplatky a platby prehodnotí.

               3.Na základe informácií poskytnutých agentúrou v jej výročnej správe uvedenej v článku 8 sa toto nariadenie preskúma najneskôr do 16. júna 2022, pokiaľ ide o postupné zavedenie pevných poplatkov.

               Článok 11

               Prechodné ustanovenia

               V prípadoch uvedených v článku 55 ods. 4 nariadenia (EÚ) 2018/545 a v článku 15 ods. 4 [vykonávacieho aktu uvedeného v článku 10 ods. 10 smernice (EÚ) 2016/798] práca vykonaná pred podaním žiadosti agentúre nie je zahrnutá do poplatkov a platieb podľa tohto nariadenia a podlieha vnútroštátnym právnym predpisom.

               Článok 12

               Nadobudnutie účinnosti

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Uplatňuje sa od 16. februára 2019.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 2. 5. 2018

                     Za Komisiu

                     predseda
                     Jean-Claude JUNCKER

                     (1)

                        Nariadenie Európskeho parlamentu a Rady (EÚ) 2016/796 z 11. mája 2016 o Železničnej agentúre Európskej únie, ktorým sa zrušuje nariadenie (ES) č. 881/2004 (Ú. v. EÚ L 138, 26.5.2016, s. 1).

                     (2)

                        Smernica Európskeho parlamentu a Rady (EÚ) 2016/798 z 11. mája 2016 o bezpečnosti železníc (Ú. v. EÚ L 138, 26.5.2016, s. 102).

                     (3)

                        Vykonávacie nariadenie Komisie XXX.

                     (4)

                        Smernica Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (Ú. v. EÚ L 138, 26.5.2016, s. 44).

                     (5)

                        Vykonávacie nariadenie Komisie (EÚ) 2018/545 zo 4. apríla 2018, ktorým sa stanovujú praktické dojednania týkajúce sa postupu vydávania povolení pre železničné vozidlá a povolení pre typ železničných vozidiel podľa smernice Európskeho parlamentu a Rady (EÚ) 2016/797 (Ú. v. EÚ L 90, 6.4.2018, s. 66).

                     (6)

                        Vykonávacie nariadenie Komisie XX.

                     (7)

                        Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1 – 96).


title: VYKONÁVACIE NARIADENIE KOMISIE (EÚ) …/... o prechodnom priamom štatistickom opatrení zameranom na zverejňovanie vybraných tém sčítania obyvateľov, domov a bytov v roku 2021 geokódovaných na sieť s bunkami s rozlohou bunky 1 km²

text:
               VYKONÁVACIE NARIADENIE KOMISIE (EÚ) …/...

               z 21. 11. 2018

               o prechodnom priamom štatistickom opatrení zameranom na zverejňovanie vybraných tém sčítania obyvateľov, domov a bytov v roku 2021 geokódovaných na sieť s bunkami s rozlohou bunky 1 km²

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (ES) č. 223/2009 o európskej štatistike
                  1
               , a najmä na jeho článok 14 ods. 2,

               keďže:

               (1)zverejňovanie harmonizovaných tém sčítania obyvateľov v rámci celej Únie týkajúcich sa rovnakoplošnej siete, najmä siete s bunkami s rozlohou bunky 1 km², je kľúčovým európskym štatistickým výstupom pre budúcu tvorbu politík a stratégie sčítania zo strany členských štátov.

               (2)Podľa článku 14 ods. 1 písm. b) nariadenia (ES) č. 223/2009 môže Komisia v záujme splnenia neočakávaných potrieb v osobitných a riadne odôvodnených prípadoch rozhodnúť o prechodnom priamom štatistickom opatrení, ktoré musí spĺňať podmienky stanovené v článku 14 ods. 2 uvedeného nariadenia.

               (3)Toto prechodné priame štatistické opatrenie by malo zabezpečiť zber údajov za jeden referenčný rok. Všetky členské štáty by mali byť schopné do referenčného dátumu pre sčítanie obyvateľov, domov a bytov v roku 2021 predložiť údaje zo sčítania týkajúce sa vždy jednej premennej geokódované na sieť s bunkami rozlohou bunky 1 km². Únia by národným štatistickým úradom a ďalším vnútroštátnym orgánom mala poskytnúť príspevky na pokrytie prírastkových nákladov, ktoré im vzniknú. Toto opatrenie je podporené analýzou efektívnosti nákladov a odhadom celkových prírastkových nákladov na tvorbu (štatistiky), ktoré poskytne Komisia.

               (4)Toto opatrenie je odôvodnené spoločnou celoúnijnou potrebou spoľahlivých, presných a porovnateľných informácií o rozmiestnení obyvateľstva s dostatočným priestorovým rozlíšením, založených na harmonizovaných výstupných požiadavkách, ktoré majú slúžiť najmä na tvorbu celoeurópskej regionálnej politiky.

               (5)K dispozícii sú harmonizované, priestorovo rozlíšiteľné demografické informácie v celej Únii a cieľom je zverejniť jeden súbor údajov na jeden členský štát, ktorý bude obsahovať vybrané témy sčítania obyvateľov, domov a bytov v roku 2021 geokódované na sieť s rozlohou bunky 1 km². Pre respondentov to nepredstavuje žiadnu dodatočnú záťaž, keďže všetky potrebné informácie sa získajú z údajov zo sčítania v roku 2021.

               (6)Aby sa dosiahli porovnateľné harmonizované výstupy v celej Únii, je potrebné pre celú Úniu určiť rovnakoplošnú sieť pozostávajúcu z buniek s rozlohou 1 km². Okrem toho je potrebné stanoviť konkrétne témy a ich členenia, ako aj podrobný program, ktoré sa v súvislosti s touto sieťou s bunkami s rozlohou bunky 1 km² majú zverejňovať. Nakoniec je potrebné špecifikovať požadované priestorové a štatistické metaúdaje pre takýto súbor údajov.

               (7)Požadované metaúdaje
                  2
               , formát údajov
                  3
                a sieťové služby na zverejňovanie priestorových údajov
                  4
                sa stanovujú v smernici Európskeho parlamentu a Rady 2007/2/ES
                  5
                a súvisiacich vykonávacích nariadeniach Komisie. Konkrétne sa bod 1 prílohy III vzťahuje na prípadné systémy štatistickej siete na zverejňovanie priestorových údajov a podľa bodu 10 prílohy III sa vzťahuje na súbory priestorových údajov v rámci témy „Rozmiestnenie obyvateľstva – demografia“.

               (8)V nariadení Európskeho parlamentu a Rady (ES) č. 763/2008
                  6
                a súvisiacich vykonávacích nariadeniach Komisie sa stanovujú spoločné pravidlá pre zasielanie údajov zo sčítania v roku 2021, najmä referenčný rok a požadované metaúdaje
                  7
               , technické špecifikácie tém sčítania a ich členení
                  8
               , ako aj technický formát
                  9
               .

               (9)Členské štáty by mali zasielať svoje overené údaje a metaúdaje v elektronickej forme, a to vo vhodnom technickom formáte, ktorý má poskytnúť Komisia. Banka pre medzinárodné zúčtovanie, Európska centrálna banka, Komisia (Eurostat), Medzinárodný menový fond, Organizácia pre hospodársku spoluprácu a rozvoj (OECD), Organizácia Spojených národov a Svetová banka zaviedli iniciatívu SDMX (Statistical Data and Metadata eXchange, výmena štatistických údajov a metaúdajov) o štatistických a technických štandardoch na výmenu a zdieľanie údajov a metaúdajov, na ktorej je založená aplikácia „Census Hub“. SDMX a Census Hub poskytujú štatistické a technické štandardy a štandardy na zasielanie údajov na účely výmeny oficiálnej štatistiky. Preto by sa mal zaviesť technický formát v súlade s uvedenými štandardmi.

               (10)Komisia (Eurostat) zorganizovala projekt týkajúci sa „Harmonizovanej ochrany údajov zo sčítania v ESS“, ktorého výsledkom boli osvedčené postupy a vykonávacie usmernenia pre harmonizovanú ochranu pri zverejňovaní údajov zo siete s bunkami rozlohou bunky 1 km².

               (11)Opatrenia stanovené v tomto nariadení sú v súlade so stanoviskom Výboru pre Európsky štatistický systém,

               PRIJALA TOTO NARIADENIE:

               Článok 1

               Predmet úpravy

               Týmto sa stanovuje prechodné priame štatistické opatrenie s cieľom rozvíjať, zostavovať a zverejňovať vybrané témy sčítania obyvateľov, domov a bytov v roku 2021 geokódované na sieť s rozlohou bunky 1 km² („údaje siete s rozlohou bunky 1 km²“).

               Na tento účel sa stanovuje jedinečná harmonizovaná a rovnakoplošná geopriestorová referenčná sieť pre Európu pozostávajúca z buniek s rozlohou 1 km². Stanovujú sa osobitné témy a ich členenia, ako aj podrobný program a metaúdaje na účely zverejňovania údajov zo sčítania obyvateľov, domov a bytov v roku 2021 geokódovaných na referenčnú sieť s bunkami rozlohou bunky 1 km².

               Článok 2

               Vymedzenie pojmov

               Na účely tohto nariadenia sa uplatňuje vymedzenie pojmov v článku 2 nariadenia (ES) č. 763/2008.

               Uplatňuje sa aj toto vymedzenie pojmov:

               1.„sieť“, „bunka siete“ a „bod siete“ znamenajú sieť, bunku siete a bod siete, ako sú definované v bode 2.1 prílohy II k nariadeniu (EÚ) č. 1089/2010;

               2.„celkový počet obyvateľov“ sú všetky osoby bunky siete, ktorých obvyklé bydlisko sa nachádza v danej bunke siete;

               3.„údajová položka“ je jedno meranie uvedené v tabuľke vymedzenej v prílohe II k tomuto nariadeniu;

               4.„údajová hodnota“ sú informácie, ktoré poskytuje údajová položka. Údajová hodnota údajov môže byť buď „numerická hodnota“, alebo „špeciálna hodnota“;

               5.„numerická hodnota“ je celé číslo rovné alebo väčšie ako „0“, ktoré poskytuje štatistické informácie o pozorovaní danej údajovej položky;

               6.„overené údaje“ sú údaje overené členskými štátmi podľa dohodnutých pravidiel overovania;

               7.„pozorovaná hodnota“ je numerická hodnota, ktorá predstavuje pozorované alebo imputované informácie podľa najlepších vedomostí na základe všetkých dostupných informácií zo sčítania v roku 2021, najmä pred uplatnením akýchkoľvek opatrení na kontrolu zverejňovania štatistických údajov;

               8.„dôverná hodnota“ je numerická hodnota bunky, ktorá sa nesmie zverejniť, aby sa v súlade s ochrannými opatreniami členských štátov proti zverejňovaniu štatistických údajov zabezpečila štatistická dôvernosť;

               9.„špeciálna hodnota“ je symbol, ktorý sa zasiela v údajovej položke namiesto numerickej hodnoty;

               10.„príznak“ je kód, ktorý sa môže pridať k určitej údajovej položke na opísanie osobitnej charakteristiky jej uvedenej údajovej hodnoty.

               Článok 3

               Technické špecifikácie referenčnej siete s bunkami s rozlohou bunky 1 km²

               1.V súlade s oddielom 1.5 prílohy IV k nariadeniu (EÚ) č. 1089/2010 je štatistickou referenčnou sieťou s bunkami s rozlohou bunky 1 km² pre celoeurópske využitie sieť s rovnakými plochami buniek„Grid_ETRS89-LAEA1000“. Priestorový rozsah referenčnej siete v súradnicovom systéme špecifikovanom pre túto sieť v oddiele 2.2.1 prílohy II k tomu istému nariadeniu sa na účely tohto nariadenia obmedzuje na hodnoty horizontálnej súradnice od 900 000 do 7 400 000 metrov a hodnoty vertikálnej súradnice od 900 000 do 5 500 000 metrov.

               2.V súlade s oddielom 1.4.1.1 prílohy IV k tomu istému nariadeniu sa každá jednotlivá bunka referenčnej siete s rozlohou 1 km² identifikuje pomocou jedinečného kódu siete, ktorý sa skladá zo znakov „CRS3035RES1000mN“. Potom nasleduje hodnota vertikálnej súradnice bodu siete v metroch v ľavom dolnom rohu bunky siete, za ktorou nasleduje znak „E“, a za ním hodnota horizontálnej súradnice bodu siete v metroch v ľavom dolnom rohu bunky siete.

               3.Kód krajiny zasielajúceho členského štátu, vymedzený v Medziinštitucionálnej príručke úpravy dokumentov uverejnenej Úradom pre vydávanie publikácií Európskej únie, po ktorom nasleduje znak „_“, sa uvedie pred kódom každej bunky siete, ktorú tento členský štát zasiela.

               Článok 4

               Technické špecifikácie tém, ktorých sa týkajú údaje siete s rozlohou bunky 1 km², a ich členení

               Na údaje zo sčítania v roku 2021 sa uplatňujú technické špecifikácie tém stanovené v prílohe k nariadeniu (EÚ) 2017/543. Členenia tém na účely tohto nariadenia sú uvedené v prílohe I k tomuto nariadeniu.

               Článok 5

               Program údajov siete s rozlohou bunky 1 km²

               1.Program údajov siete s rozlohou bunky 1 km², ktorý má každý členský štát zaslať Komisii (Eurostatu) za referenčný rok 2021, je uvedený v prílohe II.

               2.Členské štáty nahradzujú všetky dôverné hodnoty špeciálnou hodnotou „nie je k dispozícii“.

               Článok 6

               Harmonizácia výstupu

               1.Aby sa uľahčila porovnateľnosť v rámci celej Únie, harmonizujú sa hodnoty výstupných údajov, ktoré sa majú zverejňovať. Na tento účel sa uprednostňujú, pokiaľ je to možné, numerické hodnoty pred špeciálnymi hodnotami.

               2.Aby sa zabezpečili dostatočne presné a spoľahlivé informácie o priestorovom rozmiestnení celkového počtu obyvateľov, musia členské štáty dodržiavať tieto požiadavky:

               a)údajové položky týkajúce sa celkového počtu obyvateľov sa nevykazujú ako dôverné;

               b)údajové položky týkajúce sa celkového počtu obyvateľov s pozorovanou hodnotou inou ako „0“ sa označujú príznakom „obývané“; a

               c)údajové položky týkajúce sa celkového počtu obyvateľov s pozorovanou hodnotou „0“ sa neoznačujú príznakom „obývané“.

               Článok 7

               Metaúdaje

               Členské štáty poskytujú v prípade údajov siete s rozlohou bunky 1 km² Komisii (Eurostatu) metaúdaje v súlade s prílohou III.

               Článok 8

               Referenčný dátum

               Referenčný dátum údajov siete s rozlohou bunky 1 km², ktoré zasiela každý členský štát, je totožný s referenčným dátumom, ktorý daný členský štát vykazuje v súlade s článkom 3 nariadenia (EÚ) 2017/712.

               Článok 9

               Dátum zaslania údajov a metaúdajov

               1.Členské štáty poskytnú Komisii (Eurostatu) do 31. decembra 2022 overené a súhrnné údaje a metaúdaje o celkovom počte obyvateľov.

               2.Bez toho, aby bol dotknutý odsek 1, členské štáty poskytnú Komisii (Eurostatu) do 31. marca 2024 overené a súhrnné údaje a metaúdaje.

               Článok 10

               Technický formát na zasielanie údajov a metaúdajov

               Pri zasielaní údajov a metaúdajov sa má použiť technický formát SDMX, ktorý sa využíva v rámci aplikácie Census Hub. Členské štáty zasielajú požadované údaje a metaúdaje v súlade s vymedzením štruktúry údajov a súvisiacimi technickými špecifikáciami poskytnutými Komisiou (Eurostatom). Pre prípad, že by Komisia (Eurostat) neskôr požiadala o zaslanie údajov a metaúdajov, uchovávajú požadované údaje a metaúdaje do 31. decembra 2034.

               Článok 11

               Požiadavky na kvalitu

               1.Členské štáty zabezpečia kvalitu zasielaných údajov.

               2.Na účely tohto nariadenia sa na zasielané údaje vzťahujú kritériá kvality uvedené v článku 12 ods. 1 nariadenia (ES) č. 223/2009.

               3.Na žiadosť Komisie (Eurostatu) členské štáty poskytnú doplňujúce informácie potrebné na vyhodnotenie kvality štatistických informácií.

               Článok 12

               Zverejňovanie

               1.Komisia (Eurostat) zverejňuje súbory údajov o sieti s rozlohou bunky 1 km² uvedené v článku 5, ako aj súvisiace metaúdaje uvedené v článku 7.

               2.Na účely tohto nariadenia zodpovedá program údajov a metaúdajov siete s rozlohou bunky 1 km², ktoré majú členské štáty zasielať a ktoré Eurostat zverejňuje, údajom, ktorý členské štáty zverejňujú na vnútroštátnej úrovni v súlade so smernicou 2007/2/ES a jej vykonávacími nariadeniami (ES) č. 1205/2008, (ES) č. 976/2009 a (EÚ) č. 1089/2010.

               Článok 13

               Nadobudnutie účinnosti

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 21. 11. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 87, 31.3.2009, s. 164.

                     (2)

                        Nariadenie Komisie (ES) č. 1205/2008, ktorým sa vykonáva smernica Európskeho parlamentu a Rady 2007/2/ES, pokiaľ ide o metaúdaje (Ú. v. EÚ L 326, 4.12.2008, s. 12).

                     (3)

                        Nariadenie Komisie (EÚ) č. 1089/2010, ktorým sa vykonáva smernica Európskeho parlamentu a Rady 2007/2/ES, pokiaľ ide o interoperabilitu súborov a služieb priestorových údajov (Ú. v. EÚ L 323, 8.12.2010, s. 11).

                     (4)

                        Nariadenie Komisie (ES) č. 976/2009, ktorým sa vykonáva smernica Európskeho parlamentu a Rady 2007/2/ES, pokiaľ ide o sieťové služby (Ú. v. EÚ L 274, 20.10.2009, s. 9).

                     (5)

                        Smernica Európskeho parlamentu a Rady 2007/2/ES, ktorou sa zriaďuje Infraštruktúra pre priestorové informácie v Európskom spoločenstve (Inspire) (Ú. v. EÚ L 108, 25.4.2007, s. 1).

                     (6)

                        Nariadenie Európskeho parlamentu a Rady (ES) č. 763/2008 o sčítaní obyvateľov, domov a bytov (Ú. v. EÚ L 218, 13.8.2008, s. 14).

                     (7)

                        Nariadenie Komisie (EÚ) 2017/712, ktorým sa stanovuje referenčný rok a prijíma sa program štatistických údajov a metaúdajov pre sčítanie obyvateľov, domov a bytov podľa nariadenia Európskeho parlamentu a Rady (ES) č. 763/2008 (Ú. v. EÚ L 105, 21.4.2017, s. 1).

                     (8)

                        Vykonávacie nariadenie Komisie (EÚ) 2017/543, ktorým sa stanovujú pravidlá uplatňovania nariadenia Európskeho parlamentu a Rady (ES) č. 763/2008 o sčítaní obyvateľov, domov a bytov, pokiaľ ide o technické špecifikácie tém a ich členení (Ú. v. EÚ L 78, 23.3.2017, s. 13).

                     (9)

                        Vykonávacie nariadenie Komisie (EÚ) 2017/881, ktorým sa vykonáva nariadenie Európskeho parlamentu a Rady (ES) č. 763/2008 o sčítaní obyvateľov, domov a bytov, pokiaľ ide o formu a štruktúru správ o kvalite a technický formát na zasielanie údajov, a ktorým sa mení nariadenie (EÚ) 1151/2010 (Ú. v. EÚ L 135, 24.5.2017, s. 6).

    ---documentbreak---

               PRÍLOHA I

               Technické špecifikácie členenia tém sčítania uvedené v článku 4

               Technické špecifikácie členenia tém sčítania uvedené v prílohe k nariadeniu (EÚ) 2017/543 sa na účely tohto nariadenia predkladajú takto:

               –Každá téma vybraná na zverejnenie týkajúca sa referenčnej siete s rozlohou bunky 1 km² je so svojím nadpisom citovaná z prílohy k nariadeniu (EÚ) 2017/543.

               –Uplatňujú sa technické špecifikácie stanovené v prílohe k nariadeniu (EÚ) 2017/543, ktoré sa vo všeobecnosti týkajú danej témy.

               –Po nich nasleduje členenie danej témy.

               –Všetky členenia témy slúžia na rozčlenenie všetkých celkových alebo čiastkových hodnôt, ktoré sa týkajú osôb.

               Téma: Miesto obvyklého bydliska

               Kategóriami členenia tejto témy, ktoré členský štát poskytuje, sú všetky bunky referenčnej siete s rozlohou bunky 1 km² vymedzené v článku 3 ods. 1, ktorých oblasť zahŕňa časť územia tohto členského štátu, doplnené o jednu virtuálnu bunku siete na členský štát na zohľadnenie osôb, v prípade ktorých sa nedalo určiť, do ktorej bunky patria.

                        Zemepisná oblasť založená na referenčnej sieti s bunkami s rozlohou bunky 1 km²
                           1

                        GEO.G.

                        x.

                        Všetky bunky siete, ktoré čiastočne alebo úplne patria územiu členského štátu.

                        x.

                        y.

                        Jedna virtuálna bunka siete na členský štát

                        y.

               Ak nie je miesto obvyklého bydliska určitej osoby na území vykazujúceho členského štátu, na ktorý sa vzťahuje referenčná sieť, známe, môžu sa na zaradenie tejto osoby do konkrétnej bunky siete použiť dodatočné vedecky podložené, dobre zdokumentované a verejne dostupné metódy štatistického odhadovania. Osoby, ktoré nie sú zaradené do žiadnej z buniek referenčnej siete, sa zaradia do virtuálnej bunky siete GEO.G.y. daného členského štátu.

               Téma: Pohlavie

               Na účely tohto nariadenia sa na túto tému uplatňuje členenie SEX. uvedené v prílohe k nariadeniu (EÚ) 2017/543.

               Téma: Vek

               Vykazujú sa tieto kategórie členenia:

                        Vek

                        AGE.G.

                        1.

                        do 15 rokov

                        1.

                        2.

                        od 15 do 64 rokov

                        2.

                        3.

                        65 rokov a viac

                        3.

               Ako sa uvádza v prílohe k nariadeniu (EÚ) 2017/543, vykazuje sa vek v dokončených rokoch dosiahnutý k referenčnému dátumu.

               Téma: Súčasné ekonomické postavenie (počet zamestnaných osôb)

               Vykazuje sa táto kategória členenia zahrnutá v členení CAS.L. uvedená v nariadení (EÚ) 2017/543:

                        Súčasná ekonomická aktivita

                        CAS.L.

                        1.

                        Zamestnané osoby

                        1.1.

               Pre túto kategóriu sa uplatňuje špecifikácia „zamestnané osoby“ uvedená v prílohe k nariadeniu (EÚ) 2017/543.

               Téma: Krajina/miesto narodenia

               Vykazujú sa tieto kategórie členenia zahrnuté v členení POB.L. uvedené v nariadení (EÚ) 2017/543:

                        Krajina/miesto narodenia

                        POB.L.

                        1.

                        Miesto narodenia vo vykazujúcom štáte

                        1.

                        2.

                        Miesto narodenia v inom členskom štáte EÚ

                        2.1.

                        3.

                        Miesto narodenia mimo EÚ

                        2.2.

               Téma: Miesto obvyklého bydliska jeden rok pred sčítaním

               Vykazujú sa tieto kategórie členenia zahrnuté v členení ROY. uvedené v nariadení (EÚ) 2017/543:

                        Miesto obvyklého bydliska jeden rok pred sčítaním

                        ROY.

                        1.

                        Miesto obvyklého bydliska sa nezmenilo

                        1.

                        2.

                        Presťahovanie sa v rámci vykazujúceho štátu

                        2.1.

                        3.

                        Prisťahovanie sa z územia mimo vykazujúceho štátu

                        2.2.

               Presťahovanie sa v rámci tej istej bunky siete sa podľa potreby vykazuje buď ako „Presťahovanie sa v rámci vykazujúceho štátu“ (ROY.2.1.) alebo ako „Prisťahovanie sa z územia mimo vykazujúceho štátu“ (ROY.2.2.).

               PRÍLOHA II

               Program štatistických údajov zo sčítania geokódovaných na referenčnú sieť s rozlohou bunky 1 km² uvedený v článku 5

               Program údajov siete s rozlohou bunky 1 km², ktorý sa má zasielať za referenčný rok 2021, pozostáva z jednej dvojrozmernej tabuľky, ktorá je krížovou tabuľkou súboru buniek siete GEO.G vymedzeného v prílohe I a týchto kategórií vybratých z členení tém sčítania uvedených v prílohe I:

                        Kategórie tém sčítania, ktoré sa majú členiť v referenčnej sieti s rozlohou bunky 1 km²

                        STAT.G.

                        0.

                        SEX.0 Celkový počet obyvateľov

                        0.

                        1.

                        SEX.1 Muži

                        1.

                        2.

                        SEX.2 Ženy

                        2.

                        3.

                        AGE.G.1 do 15 rokov

                        3.

                        4.

                        AGE.G.2 od 15 do 64 rokov

                        4.

                        5.

                        AGE.G.3 65 rokov a viac

                        5.

                        6.

                        CAS.L.1.1.: Zamestnané osoby
                           2

                        6.

                        7.

                        POB.L.1 Miesto narodenia vo vykazujúcom štáte

                        7.

                        8.

                        POB.L.2.1 Miesto narodenia v inom členskom štáte EÚ

                        8.

                        9.

                        POB.L.2.2 Miesto narodenia mimo EÚ

                        9.

                        10.

                        ROY.1 Miesto obvyklého bydliska jeden rok pred sčítaním sa nezmenilo

                        10.

                        11.

                        ROY.2.1 Miesto obvyklého bydliska jeden rok pred sčítaním: presťahovanie sa v rámci vykazujúceho štátu

                        11.

                        12.

                        ROY.2.2 Miesto obvyklého bydliska jeden rok pred sčítaním: prisťahovanie sa z územia mimo vykazujúceho štátu

                        12.

               PRÍLOHA III

               Požadované metaúdaje pre údaje siete s rozlohou bunky 1 km² uvedené v článku 7

               Metaúdaje o údajových položkách

               1.Členské štáty podľa potreby pridajú k údajovej položke tieto príznaky:

               a)„predbežné“;

               b)„obývané“;

               c)„revidované“;

               d)„pozri pripojené informácie“.

               e)„dôverné“
                  3
               .

               2.Príznak „predbežné“ sa uvádza len pri údajových hodnotách o „celkovom počte obyvateľov“, ktoré sa vykazujú podľa článku 9 ods. 1 a ktoré členské štáty v čase vykazovania nepovažujú za definitívne údaje.

               3.Príznak „obývané“ sa vzťahuje len na údajové položky týkajúce sa „celkového počtu obyvateľov“ podľa ustanovení uvedených v článku 6 ods. 2.

               4.V prípade každej údajovej hodnoty, pri ktorej sa uvádza aspoň jeden z príznakov „revidované“ alebo „pozri pripojené informácie“, sa poskytne vysvetľujúci text.

               5.Každá údajová položka, ktorej dôverná hodnota bola nahradená špeciálnou hodnotou „nie je k dispozícii“, sa označí príznakom „dôverné“.

               Metaúdaje týkajúce sa tém

               Okrem metaúdajov o témach, ktoré sa zasielajú Komisii (Eurostatu) podľa článku 6 nariadenia (EÚ) 2017/712, poskytujú členské štáty metaúdaje o každej téme uvedenej v prílohe I, v ktorých informujú o zdrojoch údajov a metodike použitej na získanie údajových hodnôt pre túto tému týkajúcich sa referenčnej siete s rozlohou bunky 1 km². Metaúdaje obsahujú najmä:

               –informácie o spoľahlivosti a presnosti vykazovaných údajových hodnôt;

               –opis akejkoľvek metodiky použitej na odhad údajových hodnôt týkajúcich sa referenčnej siete s rozlohou bunky 1 km² vrátane spoľahlivosti a presnosti výsledných údajových hodnôt;

               –opis akejkoľvek metodiky použitej na zaradenie osôb do konkrétnych buniek siete v rámci témy „miesto obvyklého bydliska“ vrátane informácií o charakteristikách osôb podľa kategórie GEO.G.y.

               Referenčné metaúdaje

               Informácie, ktoré obsahujú metaúdaje, a štruktúra metaúdajov stanovené v prílohe k nariadeniu (EÚ) 2017/881 sa na účely tohto nariadenia dopĺňajú o tieto položky, ktoré konkrétne odkazujú na údaje siete s rozlohou bunky 1 km²:

               –Položka 3.3. Do položky „Spracovanie a hodnotenie“ sa doplní dodatočná podpoložka 3.3.3. „Dodatočné informácie o všeobecnej metodike (nesúvisiacej s témami) použitej na vypracovanie súboru údajov siete s rozlohou bunky 1 km²“.

               –Položka 3.4. Do položky „Zverejňovanie“ sa doplnia osobitné informácie o opatreniach na kontrolu zverejňovania štatistických údajov súvisiacich so súborom údajov siete s rozlohou bunky 1 km². Členské štáty poskytujú Komisii (Eurostatu) informácie o opatreniach týkajúcich sa harmonizovanej ochrany údajov siete s rozlohou bunky 1 km², najmä ak použili osvedčené postupy ESS a vykonávacie usmernenia pre harmonizovanú ochranu údajov siete s rozlohou bunky 1 km².

               –Položka 4.2. Do položky „Včasnosť a časová presnosť“ sa doplní konkrétny kalendárny(-e) dátum(-y) zaslania a prípadné revízie údajov a metaúdajov siete s rozlohou bunky 1 km².

               –Položka 4. Do položky „Posúdenie kvality údajov“ sa doplní dodatková podpoložka 4.7 „Geografické informácie – kvalita údajov“, ktorá sa vzťahuje na geografické zásady kvality, najmä na územné pokrytie a porovnateľnosť, presnosť polohy, ako aj na časovú súdržnosť a úplnosť geografických údajov používaných na geokódovanie.

                     (1)

                        Kódy „x.“ sú identifikačné kódy bunky siete, ako sa uvádza v článku 3. Kód „y.“ pozostáva z reťazca znakov „unallocated“ (nezaradené), pred ktorým je uvedený kód krajiny vykazujúceho členského štátu, ako sa uvádza v článku 3 ods. 3.

                     (2)

                        Údaje o kategórii „zamestnané osoby“ sa podľa možnosti zasielajú, závisí to však od toho, či sú v zasielajúcom členskom štáte dostupné.

                     (3)

                        Tento príznak sa nevzťahuje na údajové položky týkajúce sa celkového počtu obyvateľov, ako je stanovené v článku 6 ods. 2 písm. a).


title: VYKONÁVACIE NARIADENIE KOMISIE (EÚ) …/... ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysoko rizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031

text:
               VYKONÁVACIE NARIADENIE KOMISIE (EÚ) …/...

               z 18. 12. 2018,

               ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysoko rizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES
                  1
               , a najmä na jeho článok 42 ods. 6,

               keďže:

               (1)Mali by sa zaviesť pravidlá, ktorými sa zabezpečí, že vyhodnotenie rizika uvedené v článku 42 ods. 4 nariadenia (EÚ) 2016/2031 sa vykonáva v primeranej lehote a na základe včasného spracovania technickej dokumentácie.

               (2)Na vykonanie uvedeného vyhodnotenia rizika by mala Komisii predložiť žiadosť len národná organizácia na ochranu rastlín tretej krajiny v zmysle Medzinárodného dohovoru o ochrane rastlín. Tento postup je potrebný na zaistenie toho, že všetky prvky nevyhnutné na vyhodnotenie rizika spojeného s rastlinami, rastlinnými produktmi alebo inými predmetmi určenými na vstup na územie Únie, schválil zodpovedný verejný orgán tretej krajiny. Bolo by to potrebné z hľadiska dôveryhodnosti a opodstatnenosti vyhodnotenia rizika ako základu pre opatrenia prijaté podľa článku 42 ods. 4 nariadenia (EÚ) 2016/2031. Uvedené ustanovenia by sa mali uplatňovať bez toho, aby bolo dotknuté právo Komisie predložiť Európskemu úradu pre bezpečnosť potravín (EFSA) žiadosť o vydanie vedeckého stanoviska podľa článku 29 a poskytnúť vedeckú alebo technickú pomoc podľa článku 31 nariadenia (ES) č. 178/2002
                  2
               .

               (3)Technická dokumentácia by mala obsahovať údaje o komoditách určených na vstup na územie Únie, údaje o identifikácii potenciálnych škodcov komodity vo vyvážajúcej krajine, údaje o vnútroštátnych rastlinnolekárskych zmierňujúcich opatreniach, kontrolách, ošetreniach a spracovaní komodity, ako aj kontaktné údaje fyzickej osoby, ktorá je zodpovedná za komunikáciu s Komisiou a EFSA. Takéto údaje sú nevyhnutné na vyhodnotenie rizika komodity a identifikáciu druhov škodcov, v prípade ktorých sa môžu vyžadovať rastlinnolekárske zmierňujúce opatrenia.

               (4)V snahe poskytnúť úradu EFSA všetky prvky, ktoré potrebuje na vyhodnotenia rizika, by technická dokumentácia mala obsahovať informácie špecifikované v dokumente úradu EFSA s názvom Požadované informácie v dokumentácii na priloženie k záujmu o dovoz vysoko rizikových rastlín, rastlinných produktov a iných predmetov v zmysle článku 42 nariadenia (EÚ) 2016/2031
                  3
               .

               (5)Je vhodné, aby Komisia po potvrdení prijatia technickej dokumentácie preskúmala, či obsahuje požadované informácie, a prípadne mohla požiadať o doplňujúce informácie alebo vysvetlenie s cieľom uistiť sa, že žiadosť obsahuje všetky požadované a primerané prvky na vyhodnotenie rizika.

               (6)S cieľom zabezpečiť transparentný, účinný a včasný proces vyhodnotenia rizika by sa mali zaviesť pravidlá týkajúce sa vykonávania vyhodnotenia rizika úradom EFSA, jeho komunikácie so žiadateľom a uverejnenia predmetného vyhodnotenia.

               (7)V snahe predísť, aby sa uverejnením určitých informácií poškodilo konkurenčné postavenie niektorých tretích strán, mali by sa náležite uplatňovať ustanovenia o utajení uvedené v nariadení Európskeho parlamentu a Rady (ES) č. 178/2002.

               (8)Z dôvodu právnej istoty by sa toto nariadenie malo uplatňovať od rovnakého dátumu ako nariadenie (EÚ) 2016/2031.

               (9)Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

               Článok 1
               Predmet úpravy a rozsah pôsobnosti

               Týmto nariadením sa stanovujú postupy týkajúce sa vyhodnotenia rizika podľa článku 42 ods. 4 nariadenia (EÚ) 2016/2031 s cieľom zabezpečiť, aby sa takéto vyhodnotenie vykonávalo v primeranej lehote a na základe záujmu o dovoz doloženého komplexnou technickou dokumentáciou a podliehalo vymedzenému postupu.

               Článok 2
               Predkladanie technickej dokumentácie

               Technickú dokumentáciu na vykonanie vyhodnotenia rizika uvedeného v článku 42 ods. 4 nariadenia (EÚ) 2016/2031 môže Komisii predložiť len národná organizácia na ochranu rastlín tretej krajiny.

               K technickej dokumentácii sa priložia prvky, ktoré svedčia o existencii záujmu o dovoz v zmysle článku 42 ods. 5 nariadenia (EÚ) 2016/2031.

               Článok 3
               Obsah technickej dokumentácie

               Technická dokumentácia musí v prípade každej rastliny, rastlinného produktu alebo iného predmetu obsahovať všetky tieto prvky:

               a)informácie o komodite vrátane ošetrení a spracovania komodity;

               b)informácie o identifikácii potenciálnych škodcov komodity vo vyvážajúcej krajine;

               c)informácie o rastlinnolekárskych zmierňujúcich opatreniach a kontrolách;

               d)kontaktné údaje kontaktného miesta národnej organizácie na ochranu rastlín v tretej krajine, ktoré je zodpovedné za komunikáciu s Komisiou a Európskym úradom pre bezpečnosť potravín (EFSA).

               Technická dokumentácia musí obsahovať aj všetky prvky uvedené v dokumente úradu EFSA s názvom Požadované informácie v dokumentácii na priloženie k záujmu o dovoz vysoko rizikových rastlín, rastlinných produktov a iných predmetov v zmysle článku 42 nariadenia (EÚ) 2016/2031.

               Žiadateľ môže označiť informácie, ktorých uverejnenie by mohlo poškodiť konkurenčné postavenie niektorej tretej strany a ktoré by sa preto mali považovať za utajené v súlade s článkom 6 tohto nariadenia. V takýchto prípadoch sa musí predložiť overiteľné odôvodnenie.

               Dokumentácia sa predkladá v jednom z úradných jazykov Európskej únie.

               Článok 4
               Prijatie a preskúmanie technickej dokumentácie Komisiou

               Komisia potvrdí prijatie technickej dokumentácie.

               Preskúma, či technická dokumentácia obsahuje informácie opísané v článku 3 ods. 1 písm. a) až d), a môže žiadateľa požiadať o doplňujúce informácie alebo vysvetlenie v závislosti od obsahu a predmetu danej technickej dokumentácie.

               Keď Komisia dospeje k záveru, že uvedené požiadavky boli splnené, postúpi technickú dokumentáciu úradu EFSA a informuje o tom členské štáty.

               Článok 5
               Vykonanie a dokončenie vyhodnotenia rizika

               EFSA overí súlad technickej dokumentácie s jeho dokumentom uvedeným v článku 3 ods. 2 a môže žiadateľa požiadať o doplňujúce informácie alebo vysvetlenie v závislosti od obsahu a predmetu danej technickej dokumentácie.

               Po tomto overení pristúpi úrad EFSA k vyhodnoteniu rizika.

               Počas hodnotenia rizika môže úrad EFSA priamo komunikovať so žiadateľom a požiadať ho o doplňujúce informácie alebo vysvetlenie.

               EFSA musí Komisiu informovať o každej komunikácii so žiadateľom.

               EFSA dokončí vyhodnotenie rizika v primeranej lehote a predloží ho Komisii. EFSA uverejní vyhodnotenie rizika vo vestníku EFSA (EFSA Journal).

               Komisia na základe vyhodnotenia rizika upraví v prípade potreby zoznam vysoko rizikových rastlín, rastlinných produktov a iných predmetov, ako sa uvádza v článku 42 ods. 3 nariadenia (EÚ) 2016/2031 v súlade s článkom 42 ods. 4 nariadenia (EÚ) 2016/2031.

               Článok 6
               Utajenie

               Na účely tohto nariadenia sa zodpovedajúcim spôsobom uplatňujú ustanovenia stanovené v článku 39 nariadenia (ES) č. 178/2002 o utajení informácií predložených žiadateľom.

               Článok 7
               Nadobudnutie účinnosti a uplatňovanie

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Uplatňuje sa od 14. decembra 2019.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 18. 12. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 317, 23.11.2016, s. 4.

                     (2)

                        Ú. v. ES L 031, 1.2.2002, s. 1.

                     (3)

                        European Food Safety Authority (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G a Gardi C, 2018. Požadované informácie v dokumentácii na priloženie k záujmu o dovoz vysoko rizikových rastlín, rastlinných produktov a iných predmetov uvedené v článku 42 nariadenia (EÚ) 2016/2031. Podporná publikácia EFSA 2018:EN-1492, 22 s., doi:10.2903/sp.efsa.2018.1492.